section_heading: O albumu
paragraph_text: Ambient se sastoji od elektroničkih ambijentalnih skladbi te je po tome sličan albumima u serijalu Selected Ambient Works britanskog elektroničkog glazbenika Richarda D. Jamesa, poznatijeg kao Aphex Twin. Poput Jamesovih albuma, Ambient se uglavnom sastoji od instrumentalnih pjesama (iako su na pjesmi "Tongues" prisutni uzorci zvuka vokalizirajućeg zbora te zvuk ženskog glasa koji govori "bad days" u pozadini pjesme "Bad Days"). Gotovo sve pjesme pokreće ritam, osim pjesama "J Breas" i "Piano and String" koje se koriste klavirom i sintesajzerom. "Bad Days" se koristi sintesajzerskim efektom "sweepinga", dok se "Sound" sastoji od ponavljajućeg zvuka visokog tona koji se svako malo stišava i pojačava. Na skladbi "80" sintesajzer imitira zvuk akustične gitare.